山中
作者：郭祥正
朝代：宋

paragraphs: 風蕭蕭兮雲藹藹，泉淙淙兮石皚皚。
禽驚人兮，遠飛去以復還。
客醉其間兮，殊不知爲冠带。
髮被衣頽以自顧兮，誰爲吾仇。
山花爲我一笑兮，山草爲我以忘憂。
嗟世人之愚兮，竟營營以何求。
求百年之寵榮兮，取萬世之奴囚。
怵讒舌之甚兮，尚毁孔而謗周。
咄何得而何失兮，孰爲馬而爲牛。
歌數作兮飲未休，石駭以走兮泉凝而不流。
起挽石以道泉兮，爾何我尤。
吾將去乎世兮，結爾以長年之遊。